El LLUM Fest 2025 oferirà concerts de música fusió i melodies de tot el món
02 de juliol de 2025

La palestra de les Termes Romanes de Mura tornarà a inundar de música els racons del barri de Mura amb el LLUM Fest 2025 que organitza Visit Llíria. El Festival “Llíria Universal Music” se celebrarà el cap de setmana del 25 i 26 de juliol, amb novetats musicals que faran vibrar al públic assistent.

“El LLUM Fest es reinventa i enguany ha fet una aposta innovadora amb dos noves fórmules musicals i internacionals”, ha destacat l'edil de Turisme i Ciutat Creativa, Paco García.

La nit del divendres 25 de juliol es podrà disfrutar del “Quartet València” de corda, amb una proposta musical diferent, que fusiona la sofisticació de la música clàssica amb l'energia del pop/rock. Serà una experiència que captivarà al públic assistent amb moments memorables que ens retornaran a l'època dels anys 80 i 90.

L'espectacle “Pop-Rock Nacional” inclou temes d'artistes com a Mecano, Alaska, Alejandro Sanz, Seguridad Social, Radio Futura, o Los Secretos, entre altres. En este projecte, no sols recopilen els seus majors èxits, sinó que també exploren versions inèdites i col·laboracions especials que sorprendran els més fanàtics.

El dissabte 26 de juliol, el “Llíria Universal Music” comptarà amb l'actuació de “Bluesberry Band”, un grup musical vingut des de terres hongareses, concretament des de Vesprem, Ciutat Creativa de la Música també per la UNESCO, que interpretarà temes que van des del swing tradicional a versions de clàssics del jazz, passant pel blues o el soul.

Es tracta d'una proposta musical molt elaborada i plena de ritme, que envoltarà l'escenari amb la seua energia i musicalitat, a través d'una banda composta per vocalista i saxo tenor, al costat d'una secció rítmica composta per piano, contrabaix i bateria.

Els dos espectacles del LLUM Fest 2025 se celebraran a les 22.30 hores en un marc històric incomparable, el recinte de la palestra de les Termes Romanes de Mura. Per a assistir cal adquirir prèviament les entrades a través de l'App o web municipal.